CELEX: 32019R0625
Language: ro
Date: 2019-03-04 00:00:00
Title: Regulamentul delegat (UE) 2019/625 al Comisiei din 4 martie 2019 de completare a Regulamentului (UE) 2017/625 al Parlamentului European și al Consiliului în ceea ce privește cerințele pentru intrarea în Uniune a transporturilor de anumite animale și mărfuri destinate consumului uman (Text cu relevanță pentru SEE.)

17.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 131/18
               
            
         REGULAMENTUL DELEGAT (UE) 2019/625 AL COMISIEI
         din 4 martie 2019
         de completare a Regulamentului (UE) 2017/625 al Parlamentului European și al Consiliului în ceea ce privește cerințele pentru intrarea în Uniune a transporturilor de anumite animale și mărfuri destinate consumului uman
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 126 alineatul (1),
         întrucât:
         
                     (1)
                  
                  
                     Regulamentul (UE) 2017/625 stabilește norme pentru efectuarea controalelor oficiale și a altor activități oficiale de către autoritățile competente ale statelor membre, inclusiv norme pentru stabilirea cerințelor care trebuie îndeplinite pentru intrarea în Uniune a transporturilor de animale și mărfuri din țări terțe sau regiuni ale acestora, precum și a controalelor oficiale efectuate cu privire la aceste transporturi care sunt destinate consumului uman, pentru a se asigura că acestea respectă legislația Uniunii referitoare la alimente și la siguranța alimentelor.
                  
               
                     (2)
                  
                  
                     Regulamentul (UE) 2017/625 prevede un temei juridic pentru adoptarea de acte delegate în vederea completării condițiilor prevăzute în regulamentul respectiv în ceea ce privește intrarea în Uniune a anumitor animale și mărfuri. Aceste cerințe suplimentare includ garanții privind verificarea conformității cu:
                     
                                 —
                              
                              
                                 măsurile de monitorizare a substanțelor și a grupurilor de reziduuri din animalele și mărfurile destinate consumului uman, în conformitate cu Directiva 96/23/CE a Consiliului (2);
                              
                           
                                 —
                              
                              
                                 normele pentru prevenirea, controlul și eradicarea encefalopatiilor spongiforme transmisibile (EST) la animale vii și produsele de origine animală în conformitate cu Regulamentul (CE) nr. 999/2001 al Parlamentului European și al Consiliului (3);
                              
                           
                                 —
                              
                              
                                 principiile și cerințele generale care reglementează produsele alimentare în general și siguranța alimentară în special, la nivelul Uniunii și la nivel național, în conformitate cu Regulamentul (CE) nr. 178/2002 al Parlamentului European și al Consiliului (4);
                              
                           
                                 —
                              
                              
                                 normele generale pentru operatorii din sectorul alimentar privind igiena produselor alimentare, în conformitate cu Regulamentul (CE) nr. 852/2004 al Parlamentului European și al Consiliului (5);
                              
                           
                                 —
                              
                              
                                 normele specifice privind igiena alimentelor de origine animală pentru operatorii din sectorul alimentar, în conformitate cu Regulamentul (CE) nr. 853/2004 al Parlamentului European și al Consiliului (6);
                              
                           
                                 —
                              
                              
                                 normele specifice privind controalele oficiale și acțiunile întreprinse de către autoritățile competente în legătură cu producția de produse de origine animală destinate consumului uman, în conformitate cu Regulamentul delegat (UE) 2019/624 al Comisiei (7) și Regulamentul de punere în aplicare (UE) 2019/627 al Comisiei (8).
                              
                           
               
                     (3)
                  
                  
                     Regulamentul (CE) nr. 854/2004 al Parlamentului European și al Consiliului (9) a stabilit condițiile specifice pentru intrarea în Uniune a produselor de origine animală destinate consumului uman, în timp ce Regulamentul (CE) nr. 882/2004 al Parlamentului European și al Consiliului (10) a stabilit condițiile generale pentru intrarea în Uniune a produselor alimentare. Regulamentul (UE) 2017/625 stabilește norme în domeniile reglementate în prezent de aceste două regulamente și le abrogă și le înlocuiește cu efect de la 14 decembrie 2019.
                  
               
                     (4)
                  
                  
                     Cerințele prevăzute în prezentul regulament ar trebui să asigure o continuare a cerințelor prevăzute în Regulamentele (CE) nr. 854/2004 și (CE) nr. 882/2004 pentru a asigura un nivel ridicat de protecție a sănătății și pentru a evita o perturbare a intrării în Uniune a transporturilor de anumite animale și mărfuri destinate consumului uman. În același timp, ar trebui să se țină cont de experiența dobândită în aplicarea normelor stabilite în cele două regulamente, utilizând o abordare bazată pe riscuri.
                  
               
                     (5)
                  
                  
                     Regulamentul (CE) nr. 853/2004 stabilește cerințe pentru operatorii din sectorul alimentar care importă produse de origine animală în Uniune. În consecință, cerințele suplimentare stabilite în prezentul regulament pentru controalele oficiale ar trebui să fie în concordanță cu cele deja stabilite în Regulamentul (CE) nr. 853/2004.
                  
               
                     (6)
                  
                  
                     Regulamentul (UE) 2017/185 al Comisiei (11) prevede derogări de la Regulamentul (CE) nr. 854/2004 privind cerințele de sănătate publică pentru importurile anumitor produse de origine animală (precum insecte și carne de reptile) și de produse alimentare care conțin atât produse de origine vegetală, cât și produse prelucrate de origine animală (produse compuse) până la 31 decembrie 2020. Pentru a asigura un nivel ridicat de protecție a sănătății, cerințele pentru intrarea în Uniune a acestor produse ar trebui să fie, de asemenea, stabilite înainte de expirarea măsurilor tranzitorii pentru a verifica conformitatea cu normele Uniunii care reglementează aceste produse.
                  
               
                     (7)
                  
                  
                     Producția de insecte pentru consumul uman este în prezent în creștere. Ar trebui să se garanteze că insectele importate respectă cerințele Uniunii referitoare la alimente și la siguranța alimentară. Prin urmare, cerințele suplimentare stabilite în prezentul regulament pentru intrarea în Uniune a transporturilor de produse de origine animală ar trebui să se aplice și insectelor. De asemenea, insectele pot face obiectul unei autorizări ca aliment nou, în conformitate cu Regulamentul (UE) 2015/2283 al Parlamentului European și al Consiliului (12).
                  
               
                     (8)
                  
                  
                     La 18 octombrie 2007, Autoritatea Europeană pentru Siguranța Alimentară a adoptat un aviz privind riscurile pentru sănătatea publică pe care le implică consumul uman de carne de reptile (13). Acesta identifică o serie de pericole cum ar fi prezența Salmonella și Trichinella. Printre cerințele pentru intrarea în Uniune ar trebui să figureze verificarea respectării cerințelor Uniunii de reducere a riscului legat de aceste pericole în cazul transporturilor de carne de reptile.
                  
               
                     (9)
                  
                  
                     Compoziția produselor compuse afectează caracteristicile fizico-chimice ale acestor alimente, ceea ce duce la apariția unor riscuri diverse. Din acest motiv, ar trebui să fie autorizate pentru intrarea în Uniune doar transporturile de produse compuse care respectă cerințele aplicabile, în special cu privire la originea produselor prelucrate de origine animală care alcătuiesc astfel de produse alimentare, originea alimentului în sine sau garanțiile care însoțesc transporturile de produse compuse. Pentru produsele compuse care prezintă un risc scăzut pentru sănătatea umană, prezentul regulament ar trebui să prevadă derogări de la controalele efectuate la posturile de inspecție la frontieră.
                  
               
                     (10)
                  
                  
                     Atunci când se stabilesc cerințele pentru intrarea în Uniune a transporturilor de anumite animale și mărfuri destinate consumului uman, ar trebui să se facă trimitere la codurile din Nomenclatura combinată, în conformitate cu Regulamentul (CEE) nr. 2658/87 al Consiliului (14), pentru a identifica în mod clar aceste mărfuri și animale.
                  
               
                     (11)
                  
                  
                     Intrarea în Uniune a transporturilor de anumite animale și mărfuri destinate consumului uman ar trebui să fie autorizată numai pe baza unei analize a riscurilor, atunci când țările terțe sau regiunile acestora din care provin aceste animale sau mărfuri pot asigura conformitatea cu cerințele privind siguranța acestor animale și mărfuri destinate consumului uman și numai când acestea sunt enumerate în mod corespunzător în Regulamentul de punere în aplicare (UE) 2019/626 al Comisiei (15).
                  
               
                     (12)
                  
                  
                     În plus față de cerințele prevăzute la articolul 127 alineatul (3) din Regulamentul (UE) 2017/625, ar trebui stabilite cerințe specifice pentru anumite animale și mărfuri destinate consumului uman, pentru a oferi garanții în ceea ce privește eficiența controalelor oficiale în materie de siguranță alimentară în țări terțe sau regiuni ale acestora. Țările terțe sau regiunile acestora ar trebui să figureze în liste numai după ce au furnizat dovezi și garanții că animalele și mărfurile în cauză care provin din acestea respectă cerințele în materie de siguranță alimentară ale Uniunii sau cerințele care sunt recunoscute a fi cel puțin echivalente, stabilite în Directiva 96/23/CE, în Regulamentele (CE) nr. 999/2001, (CE) nr. 178/2002, (CE) nr. 852/2004, (CE) nr. 853/2004 și (UE) 2017/625, în Regulamentul delegat (UE) 2019/624 și în Regulamentul de punere în aplicare (UE) 2019/627.
                  
               
                     (13)
                  
                  
                     Ar trebui să se permită intrarea în Uniune a transporturilor de anumite mărfuri destinate consumului uman numai în cazul în care aceste mărfuri sunt expediate, obținute sau preparate în unitățile înscrise pe listele întocmite și actualizate în conformitate cu articolul 127 alineatul (3) litera (e) din Regulamentul (UE) 2017/625. În plus, pentru a asigura conformitatea cu normele Uniunii în materie de igienă alimentară sau cu norme care sunt recunoscute a fi cel puțin echivalente, este oportun să se prevadă că, la întocmirea și actualizarea listelor de unități menționate la articolul 127 alineatul (3) litera (e) din Regulamentul (UE) 2017/625, țara terță ar trebui să ofere garanții suplimentare față de cele menționate la articolul 127 alineatul (3) litera (e) punctele (i) și (iv) din Regulamentul (UE) 2017/625.
                  
               
                     (14)
                  
                  
                     Pentru a asigura transparența pentru operatorii din sectorul alimentar și consumatori, Comisia ar trebui să pună la dispoziția publicului listele cu unități prevăzute la articolul 127 din Regulamentul (UE) 2017/625 din care se permite intrarea în Uniune a acestor mărfuri în vederea introducerii lor pe piață. Pentru a asigura eficacitatea acestor cerințe, statele membre ar trebui să autorizeze intrarea transporturilor de astfel de mărfuri cu condiția ca certificatele oficiale care trebuie să însoțească aceste transporturi în conformitate cu normele aplicabile ale Uniunii să fie eliberate de către autoritățile competente din țara terță începând cu data publicării de către Comisie a listelor.
                  
               
                     (15)
                  
                  
                     Aceste cerințe cu privire la unități nu ar trebui să fie stabilite în ceea ce privește mărfurile destinate tranzitului, dat fiind că acestea prezintă un risc scăzut din perspectiva siguranței alimentare și că nu reprezintă o introducere pe piață de animale și mărfuri pe teritoriul Uniunii. În plus, astfel de cerințe nu ar trebui să fie stabilite pentru unitățile care desfășoară numai activități de producție primară, operațiuni de transport, depozitare de produse de origine animală care nu necesită condiții de depozitare la temperatură controlată sau activități de producție de condroitin sulfat, acid hialuronic, alte produse din cartilaj hidrolizat, chitosan, glucozamină, cheag, ihtiocol și aminoacizi foarte rafinați menționați în secțiunea XVI din anexa III la Regulamentul (CE) nr. 853/2004.
                  
               
                     (16)
                  
                  
                     Regulamentul (UE) nr. 210/2013 al Comisiei (16) impune ca unitățile care produc germeni să fie aprobate de autoritățile competente în conformitate cu articolul 6 din Regulamentul (CE) nr. 852/2004. Pentru a asigura conformitatea cu normele în materie de igienă alimentară ale Uniunii sau cu norme recunoscute a fi cel puțin echivalente acestora, ar trebui să se permită intrarea în Uniune a germenilor numai în cazul în care aceștia sunt produși în unitățile înscrise pe listele întocmite și actualizate în conformitate cu prezentul regulament.
                  
               
                     (17)
                  
                  
                     Pentru a asigura conformitatea cu normele privind igiena alimentară ale Uniunii sau cu norme care sunt recunoscute a fi cel puțin echivalente, intrarea în Uniune a produselor provenite din unități care fabrică carne proaspătă, carne tocată, preparate din carne, produse din carne, carne separată mecanic și materii prime destinate producției de gelatină și de colagen ar trebui să fie autorizată numai în cazul în care aceste unități sunt înscrise pe listele întocmite și actualizate în conformitate cu articolul 127 alineatul (3) litera (e) din Regulamentul (UE) 2017/625 și care sunt publicate de Comisie. În plus, materiile prime din care se fabrică aceste produse ar trebui să provină din unități (abatoare, unități de prelucrare a vânatului, unități de tranșare și unități de prelucrare a produselor pescărești) care sunt înscrise pe listele întocmite și actualizate în conformitate cu articolul 127 alineatul (3) litera (e) din Regulamentul (UE) 2017/625 și care sunt publicate de către Comisie.
                  
               
                     (18)
                  
                  
                     Ar trebui să fie autorizată intrarea în Uniune a transporturilor de moluște bivalve, echinoderme, tunicate și gasteropode marine vii care provin numai din zonele de producție din țări terțe sau din regiuni ale acestora care sunt înscrise pe listele întocmite și actualizate în conformitate cu articolul 127 alineatul (3) litera (e) din Regulamentul (UE) 2017/625 și care sunt publicate de Comisie, pentru a se asigura conformitatea cu cerințele specifice aplicabile acestor produse prevăzute în Regulamentul (CE) nr. 853/2004 și în Regulamentul de punere în aplicare (UE) 2019/627, sau cu norme care sunt recunoscute a fi cel puțin echivalente. Publicarea acestor liste ar trebui să asigure transparența, pentru operatorii din sectorul alimentar și consumatori, în ceea ce privește zonele de producție din care se pot introduce în Uniune moluște bivalve, echinoderme, tunicate și gasteropode marine vii.
                  
               
                     (19)
                  
                  
                     Ar trebui să fie autorizată intrarea în Uniune a transporturilor de produse pescărești numai în cazul în care acestea sunt expediate, obținute sau preparate dintr-o/într-o unitate situată pe uscat, sau de către/pe nave frigorifice, nave fabrică sau nave congelator, care arborează pavilionul unei țări terțe înscrise pe listele întocmite și actualizate în conformitate cu articolul 127 alineatul (3) litera (e) din Regulamentul (UE) 2017/625 și care sunt publicate de Comisie, pentru a se asigura conformitatea cu cerințele Uniunii, în special cu cerințele specifice pentru produsele pescărești prevăzute în Regulamentul (CE) nr. 853/2004 și în Regulamentul de punere în aplicare (UE) 2019/627, sau cu norme care sunt recunoscute a fi cel puțin echivalente cu acestea. Publicarea acestor liste ar trebui să asigure transparența, pentru operatorii din sectorul alimentar și consumatori, în ceea ce privește navele din care se pot introduce în Uniune produsele pescărești.
                  
               
                     (20)
                  
                  
                     Condițiile pentru intrarea în Uniune a produselor de origine animală prevăzute în Regulamentul (CE) nr. 853/2004 nu se aplică produselor compuse. Cu toate acestea, regulamentul respectiv impune operatorilor din sectorul alimentar care importă produse compuse să se asigure că produsele prelucrate de origine animală conținute în astfel de alimente îndeplinesc cerințele stabilite în regulamentul respectiv.
                  
               
                     (21)
                  
                  
                     Riscul legat de produsele compuse depinde de tipul de ingrediente și de condițiile de depozitare a acestora. Prin urmare, ar trebui să se stabilească cerințe privind transporturile de produse compuse pentru a garanta că produsele compuse care prezintă un risc sunt exportate din țări care sunt autorizate să exporte către Uniune în conformitate cu Decizia 2007/777/CE (17), cu Decizia 2006/766/CE (18), cu Regulamentul (CE) nr. 798/2008 (19), cu Regulamentul (UE) nr. 605/2010 (20) și cu Decizia 2011/163/UE (21) ale Comisiei.
                  
               
                     (22)
                  
                  
                     Pe baza numărului de notificări primite prin Sistemul de alertă rapidă pentru alimente și furaje, instituit prin Regulamentul (CE) nr. 178/2002, există transporturi de anumite animale și mărfuri introduse pe piață destinate consumului uman care prezintă un risc sporit de nerespectare a cerințelor Uniunii privind siguranța alimentară. Prin urmare, pentru intrarea în Uniune în vederea introducerii pe piață, transporturile de astfel de animale și mărfuri destinate consumului uman ar trebui să facă obiectul unei certificări individuale a fiecărui transport. Certificarea conformității cu cerințele Uniunii poate, de asemenea, contribui la a le reaminti operatorilor din sectorul alimentar și autorităților competente din țările terțe sau din regiunile acestora de cerințele aplicabile ale Uniunii. În cazul tranzitului, ar trebui să se mențină utilizarea actualelor certificate de tranzit specifice cu atestare de sănătate animală.
                  
               
                     (23)
                  
                  
                     Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice, de asemenea, de la data respectivă. Măsurile tranzitorii care prevăd derogări de la Regulamentele (CE) nr. 853/2004 și (CE) nr. 854/2004 privind cerințele de sănătate publică pentru importurile de produse compuse au fost stabilite prin Regulamentul (UE) 2017/185 și vor fi prelungite până la 20 aprilie 2021, în conformitate cu Regulamentul (UE) 2019/759 al Comisiei (22). Pentru a asigura o tranziție lină, cerințele de import stabilite în prezentul regulament ar trebui, prin urmare, să se aplice produselor compuse începând cu 20 aprilie 2021,
                  
               ADOPTĂ PREZENTUL REGULAMENT:
         
            Articolul 1
            Obiect și domeniu de aplicare
            
               (1)   Prezentul regulament completează Regulamentul (UE) 2017/625 în ceea ce privește cerințele pentru intrarea în Uniune a transporturilor de anumite animale și mărfuri destinate consumului uman, provenind din țări terțe sau regiuni ale acestora, pentru a asigura conformitatea cu cerințele aplicabile stabilite de normele menționate la articolul 1 alineatul (2) litera (a) din Regulamentul (UE) 2017/625 sau cu cerințe recunoscute a fi cel puțin echivalente cu acestea.
            
            
               (2)   Cerințele prevăzute la alineatul (1) vizează:
               
                           (a)
                        
                        
                           identificarea animalelor și a mărfurilor care fac obiectul următoarelor cerințe pentru intrarea în Uniune:
                           
                                       (i)
                                    
                                    
                                       cerința ca animalele și mărfurile respective să provină dintr-o țară terță sau dintr-o regiune a acesteia înscrisă pe listă în conformitate cu articolul 126 alineatul (2) litera (a) din Regulamentul (UE) 2017/625;
                                    
                                 
                                       (ii)
                                    
                                    
                                       cerința ca animalele și mărfurile să fie expediate, respectiv obținute sau preparate, din/în unități care respectă cerințele aplicabile menționate la articolul 126 alineatul (1) din Regulamentul (UE) 2017/625 sau cerințe recunoscute a fi cel puțin echivalente cu acestea și care sunt înscrise pe listele întocmite și actualizate în conformitate cu articolul 127 alineatul (3) litera (e) punctele (ii) și (iii) din Regulamentul (UE) 2017/625;
                                    
                                 
                                       (iii)
                                    
                                    
                                       cerința ca fiecare transport de animale și mărfuri să fie însoțit de un certificat oficial, un atestat oficial sau de orice altă dovadă care să ateste conformitatea cu normele prevăzute la articolul 1 alineatul (2) litera (a) din Regulamentul (UE) 2017/625, cum ar fi un atestat privat, în conformitate cu articolul 126 alineatul (2) litera (c) din Regulamentul (UE) 2017/625;
                                    
                                 
                     
                           (b)
                        
                        
                           cerința ca anumite animale și mărfuri să intre în Uniune numai dintr-o țară terță sau dintr-o regiune a unei țări terțe care figurează în listă, în conformitate cu articolul 127 alineatul (2) din Regulamentul (UE) 2017/625;
                        
                     
                           (c)
                        
                        
                           cerința ca transporturile de anumite mărfuri din țările terțe să fie expediate, respectiv obținute sau preparate, din/în unități care respectă cerințele aplicabile menționate la articolul 126 alineatul (1) din Regulamentul (UE) 2017/625 sau cerințe recunoscute a fi cel puțin echivalente cu acestea și care figurează pe listele întocmite și actualizate în conformitate cu articolul 127 alineatul (3) litera (e) punctele (ii) și (iii) din Regulamentul (UE) 2017/625;
                        
                     
                           (d)
                        
                        
                           cerințele privind intrarea în Uniune în vederea introducerii pe piață a următoarelor mărfuri specifice, în plus față de cerințele stabilite în conformitate cu articolul 126 din Regulamentul (UE) 2017/625:
                           
                                       (i)
                                    
                                    
                                       carne proaspătă, carne tocată, preparate din carne, produse din carne, carne separată mecanic și materii prime destinate producției de gelatină și de colagen;
                                    
                                 
                                       (ii)
                                    
                                    
                                       moluște bivalve, echinoderme, tunicate și gasteropode marine vii;
                                    
                                 
                                       (iii)
                                    
                                    
                                       produse pescărești;
                                    
                                 
                                       (iv)
                                    
                                    
                                       produse compuse;
                                    
                                 
                     
                           (e)
                        
                        
                           cerințe suplimentare pentru certificatele oficiale, atestatele oficiale și atestatele private care trebuie să însoțească anumite animale și mărfuri pentru intrarea în Uniune.
                        
                     
            
               (3)   Prezentul regulament nu se aplică:
               
                           (a)
                        
                        
                           animalelor și mărfurilor care nu sunt destinate consumului uman; cu toate acestea, prezentul regulament se aplică atunci când destinația animalelor și a mărfurilor nu a fost decisă la intrarea în Uniune;
                        
                     
                           (b)
                        
                        
                           animalelor și mărfurilor destinate consumului uman care sunt numai în tranzit prin Uniune, fără a fi introduse pe piață.
                        
                     
         
         
            Articolul 2
            Definiții
            În sensul prezentului regulament, se aplică următoarele definiții:
            
                        1.
                     
                     
                        „echivalent” înseamnă echivalent conform definiției de la articolul 2 alineatul (1) litera (e) din Regulamentul (CE) nr. 852/2004;
                     
                  
                        2.
                     
                     
                        „introducere pe piață” înseamnă introducerea pe piață, astfel cum este definită la articolul 3 punctul 8 din Regulamentul (CE) nr. 178/2002;
                     
                  
                        3.
                     
                     
                        „unitate” înseamnă o unitate astfel cum este definită la articolul 2 alineatul (1) litera (c) din Regulamentul (CE) nr. 852/2004;
                     
                  
                        4.
                     
                     
                        „atestat privat” înseamnă un atestat semnat de operatorul din sectorul alimentar importator;
                     
                  
                        5.
                     
                     
                        „carne proaspătă” înseamnă carne proaspătă astfel cum este definită la punctul 1.10 din anexa I la Regulamentul (CE) nr. 853/2004;
                     
                  
                        6.
                     
                     
                        „carne tocată” înseamnă carne tocată astfel cum este definită la punctul 1.13 din anexa I la Regulamentul (CE) nr. 853/2004;
                     
                  
                        7.
                     
                     
                        „preparate din carne” înseamnă preparate din carne astfel cum sunt definite la punctul 1.15 din anexa I la Regulamentul (CE) nr. 853/2004;
                     
                  
                        8.
                     
                     
                        „produse din carne” înseamnă produse din carne astfel cum sunt definite la punctul 7.1 din anexa I la Regulamentul (CE) nr. 853/2004;
                     
                  
                        9.
                     
                     
                        „carne separată mecanic” înseamnă carnea separată mecanic astfel cum este definită la punctul 1.14 din anexa I la Regulamentul (CE) nr. 853/2004;
                     
                  
                        10.
                     
                     
                        „gelatină” înseamnă gelatină astfel cum este definită la punctul 7.7 din anexa I la Regulamentul (CE) nr. 853/2004;
                     
                  
                        11.
                     
                     
                        „colagen” înseamnă colagen astfel cum este definit la punctul 7.8 din anexa I la Regulamentul (CE) nr. 853/2004;
                     
                  
                        12.
                     
                     
                        „moluște bivalve” înseamnă moluște bivalve astfel cum sunt definite la punctul 2.1 din anexa I la Regulamentul (CE) nr. 853/2004;
                     
                  
                        13.
                     
                     
                        „produse pescărești” înseamnă produse pescărești astfel cum sunt definite la punctul 3.1 din anexa I la Regulamentul (CE) nr. 853/2004;
                     
                  
                        14.
                     
                     
                        „produs compus” înseamnă produsele alimentare care conțin atât produse de origine vegetală, cât și produse prelucrate de origine animală;
                     
                  
                        15.
                     
                     
                        „reptile” înseamnă animale care aparțin speciilor Alligator mississippiensis, Crocodylus johnstoni, Crocodylus niloticus, Crocodylus porosus, Timon Lepidus, Python reticulatus, Python molurus bivittatus sau Pelodiscus sinensis;
                     
                  
                        16.
                     
                     
                        „carne de reptile” înseamnă părțile comestibile, neprelucrate sau prelucrate, obținute din reptile de crescătorie, care sunt autorizate, după caz, în conformitate cu Regulamentul (UE) 2015/2283 și care figurează în Regulamentul de punere în aplicare (UE) 2017/2470 al Comisiei (23);
                     
                  
                        17.
                     
                     
                        „insecte” înseamnă alimente care constau din insecte, sunt obținute sau produse din insecte sau din părți ale acestora, în toate stadiile de viață ale insectelor destinate consumului uman, care sunt, după caz, autorizate în conformitate cu Regulamentul (UE) 2015/2283 și enumerate în Regulamentul de punere în aplicare (UE) 2017/2470;
                     
                  
                        18.
                     
                     
                        „germeni” înseamnă germeni astfel cum sunt definiți la articolul 2 litera (a) din Regulamentul de punere în aplicare (UE) nr. 208/2013 al Comisiei (24);
                     
                  
                        19.
                     
                     
                        „producție primară” înseamnă producție primară astfel cum este definită la articolul 3 punctul 17 din Regulamentul (CE) nr. 178/2002;
                     
                  
                        20.
                     
                     
                        „abator” înseamnă un abator astfel cum este definit la punctul 1.16 din anexa I la Regulamentul (CE) nr. 853/2004;
                     
                  
                        21.
                     
                     
                        „unitate de prelucrare a vânatului” înseamnă o unitate de prelucrare a vânatului astfel cum este definită la punctul 1.18 din anexa I la Regulamentul (CE) nr. 853/2004;
                     
                  
                        22.
                     
                     
                        „unitate de tranșare” înseamnă o secție de tranșare astfel cum este definită la punctul 1.17 din anexa I la Regulamentul (CE) nr. 853/2004;
                     
                  
                        23.
                     
                     
                        „zonă de producție” înseamnă o zonă de producție astfel cum este definită la punctul 2.5 din anexa I la Regulamentul (CE) nr. 853/2004;
                     
                  
                        24.
                     
                     
                        „vas fabrică” înseamnă un vas fabrică astfel cum este definit la punctul 3.2 din anexa I la Regulamentul (CE) nr. 853/2004;
                     
                  
                        25.
                     
                     
                        „navă congelator” înseamnă o navă congelator astfel cum este definită la punctul 3.3 din anexa I la Regulamentul (CE) nr. 853/2004;
                     
                  
                        26.
                     
                     
                        „navă frigorifică” înseamnă o navă echipată pentru a depozita și a transporta mărfuri pe paleți sau încărcături neambalate (în vrac) în magazii sau camere cu temperatură controlată;
                     
                  
                        27.
                     
                     
                        „operator în sectorul alimentar” înseamnă un operator în sectorul alimentar astfel cum este definit la articolul 3 punctul 3 din Regulamentul (CE) nr. 178/2002.
                     
                  
         
            Articolul 3
            Animale și mărfuri care trebuie să provină din țări terțe sau regiuni ale acestora incluse în lista menționată la articolul 126 alineatul (2) litera (a) din Regulamentul (UE) 2017/625
            Se permite intrarea în Uniunea a transporturilor de animale și mărfuri destinate consumului uman care provin numai dintr-o țară terță sau dintr-o regiune a acesteia care figurează pe lista pentru animalele și mărfurile respective prevăzută la articolele 3-22 din Regulamentul de punere în aplicare (UE) 2019/626:
            
                        (a)
                     
                     
                        produsele de origine animală, inclusiv carnea de reptile și insectele întregi moarte, părțile de insecte sau insectele prelucrate, pentru care au fost stabilite coduri din Nomenclatura combinată („coduri NC”) în capitolele 2-5, 15 și 16 și coduri din Sistemul armonizat („coduri SA”) la pozițiile 1702, 1806, 2102, 2103, 2105, 2106, 2202, 2301, 2822, 2932, 3001, 3002, 3501, 3502, 3503, 3504, 3507, 3913, 4101, 4102, 4103, 4110 și 9602 din partea a doua a anexei I la Regulamentul (CEE) nr. 2658/87, atunci când aceste produse sunt destinate consumului uman;
                     
                  
                        (b)
                     
                     
                        insectele vii menționate la codul NC 0106 49 00 din partea a doua a anexei I la Regulamentul (CEE) nr. 2658/87.
                     
                  
         
            Articolul 4
            Cerințele suplimentare pentru intrarea în Uniune a anumitor animale și mărfuri provenite dintr-o țară terță sau dintr-o regiune a acesteia
            În plus față de cerințele stabilite la articolul 127 alineatul (3) din Regulamentul (UE) 2017/625, Comisia decide cu privire la includerea țărilor terțe sau a regiunilor acestora în lista menționată la articolul 126 alineatul (2) litera (a) din respectivul regulament numai dacă recunoaște următoarele cerințe ca fiind cel puțin echivalente cu cerințele relevante din Uniune pentru animalele și mărfurile menționate la articolul 3:
            
                        (a)
                     
                     
                        legislația țării terțe privind:
                        
                                    (i)
                                 
                                 
                                    producția de produse alimentare de origine animală;
                                 
                              
                                    (ii)
                                 
                                 
                                    utilizarea medicamentelor de uz veterinar, inclusiv normele privind interdicția sau autorizarea acestora, distribuția, introducerea acestora pe piață și normele în domeniul gestionării și inspectării și
                                 
                              
                                    (iii)
                                 
                                 
                                    prepararea și utilizarea hranei pentru animale, inclusiv procedurile privind utilizarea aditivilor și prepararea și utilizarea furajelor cu conținut medicamentos, precum și calitatea igienică a materiilor prime utilizate pentru prepararea furajelor și a produsului finit;
                                 
                              
                  
                        (b)
                     
                     
                        condițiile de igienă, aplicate în prezent produselor de origine animală destinate Uniunii, în timpul producției, fabricației, manipulării, depozitării și expedierii;
                     
                  
                        (c)
                     
                     
                        orice experiență de comercializare a produselor de origine animală provenite din țara terță și rezultatele oricăror controale oficiale la intrarea pe teritoriul Uniunii;
                     
                  
                        (d)
                     
                     
                        în cazul în care sunt disponibile, rezultatele controalelor efectuate de Comisie în țara terță în legătură cu alte animale și mărfuri pentru care țara terță este deja inclusă pe listă, în conformitate cu articolul 127 alineatul (2) din Regulamentul (UE) 2017/625, în special rezultatele evaluării efectuate de autoritățile competente din țara terță auditată, precum și acțiunea pe care autoritățile competente au întreprins-o în lumina oricărei recomandări adresate lor în urma unor astfel de audituri efectuate de Comisie;
                     
                  
                        (e)
                     
                     
                        existența, punerea în aplicare și comunicarea unui program de control al zoonozelor, aprobat de Comisie, dacă este cazul;
                     
                  
                        (f)
                     
                     
                        existența, punerea în aplicare și comunicarea unui program de control al reziduurilor, aprobat de Comisie, dacă este cazul, în conformitate cu Directiva 96/23/CE.
                     
                  
         
            Articolul 5
            Cerințele referitoare la unități pentru intrarea în Uniune a anumitor mărfuri provenite dintr-o țară terță
            
               (1)   Se permite intrarea în Uniune a transporturilor următoarelor mărfuri numai în cazul în care aceste transporturi sunt expediate, respectiv obținute sau preparate, din/în unități care figurează pe liste întocmite și actualizate în conformitate cu articolul 127 alineatul (3) litera (e) punctele (ii) și (iii) din Regulamentul (UE) 2017/625:
               
                           (a)
                        
                        
                           produsele de origine animală, pentru care sunt prevăzute cerințe în anexa III la Regulamentul (CE) nr. 853/2004 și pentru care au fost stabilite coduri NC în capitolele 2-5, 15 și 16 și coduri SA la pozițiile 2102, 2103, 2105, 2106, 2202, 2301, 2822, 2932, 3001, 3002, 3501, 3502, 3503, 3504, 3507, 3913, 4101, 4102, 4103 și 4110 din partea a doua a anexei I la Regulamentul (CEE) nr. 2658/87;
                        
                     
                           (b)
                        
                        
                           germenii menționați la următoarele coduri SA: 0704 90, 0706 90, 0708 10, 0708 20, 0708 90 sau 1214 90 din partea a doua a anexei I la Regulamentul (CEE) nr. 2658/87.
                        
                     
            
               (2)   Unitățile menționate la alineatul (1) din prezentul articol pot fi incluse pe listele menționate la articolul 127 alineatul (3) litera (e) din Regulamentul (UE) 2017/625 doar dacă, în plus față de garanțiile prevăzute la articolul 127 alineatul (3) litera (e) punctele (ii) și (iv) din Regulamentul (UE) 2017/625, țara terță oferă următoarele garanții:
               
                           (a)
                        
                        
                           aceste unități, împreună cu toate unitățile care manipulează materii prime de origine animală utilizate la fabricarea produselor de origine animală în cauză, sunt în conformitate cu cerințele aplicabile menționate la articolul 126 alineatul (1) din Regulamentul (UE) 2017/625, în special cele din Regulamentul (CE) nr. 853/2004, sau cu cerințe recunoscute a fi cel puțin echivalente cu acestea;
                        
                     
                           (b)
                        
                        
                           unitatea, după caz, manipulează doar materii prime de origine animală care provin din statele membre sau din țări terțe cu un plan aprobat de monitorizare a reziduurilor pentru respectiva categorie de produse, în conformitate cu Directiva 96/23/CE;
                        
                     
                           (c)
                        
                        
                           țara terță deține capacități reale pentru a împiedica unitățile să exporte către Uniune, în cazul în care acestea nu îndeplinesc cerințele relevante ale Uniunii sau cerințele recunoscute a fi cel puțin echivalente cu acestea.
                        
                     
            
               (3)   Comisia furnizează statelor membre orice liste noi și actualizate pe care le primește de la autoritățile competente din țara terță, în conformitate cu articolul 127 alineatul (3) litera (e) punctul (iii) din Regulamentul (UE) 2017/625 și publică aceste liste pe site-ul său internet.
            
            
               (4)   Statele membre autorizează intrarea în Uniune a transporturilor menționate la alineatul (1) cu condiția ca certificatele oficiale care trebuie să însoțească aceste transporturi, în conformitate cu normele aplicabile ale Uniunii, să fie eliberate de către autoritățile competente din țara terță începând cu data publicării de către Comisie a listelor menționate la alineatul (1).
            
         
         
            Articolul 6
            Unitățile care nu fac obiectul cerințelor de la articolul 5 alineatul (1)
            Cerințele prevăzute la articolul 5 nu se aplică unităților care desfășoară doar activitățile următoare:
            
                        (a)
                     
                     
                        activități de producție primară;
                     
                  
                        (b)
                     
                     
                        operațiuni de transport;
                     
                  
                        (c)
                     
                     
                        depozitarea produselor de origine animală care nu necesită condiții de depozitare la temperaturi controlate;
                     
                  
                        (d)
                     
                     
                        producția de condroitin sulfat, acid hialuronic, alte produse din cartilaj hidrolizat, chitosan, glucozamină, cheag, ihtiocol și aminoacizi foarte rafinați menționați în secțiunea XVI din anexa III la Regulamentul (CE) nr. 853/2004 și menționați la codurile NC de la pozițiile 2833, ex 3913, 2930, ex 2932, 3507 sau 3503 din partea a doua a anexei I la Regulamentul (CEE) nr. 2658/87.
                     
                  
         
            Articolul 7
            Cerințe aplicabile transporturilor de carne proaspătă, carne tocată, preparate din carne, produse din carne, carne separată mecanic și materii prime destinate producției de gelatină și de colagen
            Se va permite intrarea în Uniune a transporturilor următoarelor produse de origine animală numai dacă acestea au fost fabricate din materii prime obținute în abatoare, în unități de prelucrare a vânatului, în unități de tranșare și în unități care manipulează produse pescărești, care figurează în listele de unități întocmite și actualizate în conformitate cu articolul 127 alineatul (3) litera (e) din Regulamentul (UE) 2017/625:
            
                        (a)
                     
                     
                        carne proaspătă;
                     
                  
                        (b)
                     
                     
                        carne tocată;
                     
                  
                        (c)
                     
                     
                        preparate din carne;
                     
                  
                        (d)
                     
                     
                        produse din carne și carne separată mecanic;
                     
                  
                        (e)
                     
                     
                        materii prime destinate producției de gelatină și de colagen menționate la punctul 4 litera (a) din capitolul I al secțiunii XIV și, respectiv, la punctul 4 litera (a) din capitolul I al secțiunii XV din anexa III la Regulamentul (CE) nr. 853/2004.
                     
                  
         
            Articolul 8
            Cerințe aplicabile transporturilor de moluște bivalve, echinoderme, tunicate și gasteropode marine vii
            
               (1)   În pofida articolului 6, se autorizează intrarea în Uniune a transporturilor de moluște bivalve, echinoderme, tunicate și gasteropode marine vii pentru care au fost stabilite coduri NC la poziția 0307 din partea a doua a anexei I la Regulamentul (CEE) nr. 2658/87 numai dacă provin din zonele de producție din țările terțe care figurează în listele întocmite de autoritățile competente din țara terță, în conformitate cu articolul 127 alineatul (3) litera (e) din Regulamentul (UE) 2017/625 și care sunt publicate de Comisie.
            
            
               (2)   Se permite intrarea în Uniune a următoarelor produse, provenind din zone de producție care nu au fost clasificate de autoritățile competente din țara terță, în conformitate cu articolul 18 alineatul (6) din Regulamentul (UE) 2017/625:
               
                           (a)
                        
                        
                           
                              Pectinidae, cu excepția cazului în care datele care provin de la programele de monitorizare oficiale, astfel cum sunt stabilite la articolul 57 din Regulamentul de punere în aplicare (UE) 2019/627, permit autorităților competente să clasifice locurile de pescuit, astfel cum se prevede la punctul 2 din capitolul IX al secțiunii VII din anexa III la Regulamentul (CE) nr. 853/2004;
                        
                     
                           (b)
                        
                        
                           gasteropode marine care nu se hrănesc prin filtrare și Holothuroidea care nu se hrănesc prin filtrare.
                        
                     
         
         
            Articolul 9
            Întocmirea listelor cu zonele de producție
            
               (1)   Înainte ca listele menționate la articolul 8 alineatul (1) să fie întocmite de către autoritățile competente ale țării terțe, se ține seama în special de garanțiile pe care autoritățile competente din țara terță le pot acorda în ceea ce privește conformitatea cu cerințele articolului 52 din Regulamentul de punere în aplicare (UE) 2019/627 privind clasificarea și controlul zonelor de producție.
               Comisia efectuează o vizită de control la fața locului, înainte ca aceste liste să fie întocmite.
            
            
               (2)   După întocmirea listelor menționate la articolul 8 alineatul (1) și atunci când autoritățile competente din țara terță oferă suficiente garanții cu privire la gestionarea și la controalele zonelor de producție aflate în responsabilitatea lor, nu este necesar să se efectueze o altă vizită de control la fața locului de către Comisie înainte de adăugarea unei noi zone de producție pe una din listele existente stabilite în conformitate cu articolul 5.
            
         
         
            Articolul 10
            Cerințe speciale aplicabile produselor pescărești
            Se va permite intrarea în Uniune în vederea introducerii pe piață a transporturilor de produse pescărești pentru care au fost stabilite coduri NC la pozițiile 0301, 0302, 0303, 0304, 0305, 0306, 0307, 0308, 1504, 1516, 1603, 1604, 1605 sau 2106 din partea a doua a anexei I la Regulamentul (CEE) nr. 2658/87 numai în cazul în care acestea au fost obținute sau preparate, în orice stadiu al producției lor, într-o unitate situată pe uscat, în nave fabrică sau nave congelator sau au fost depozitate într-un depozit frigorific sau într-o navă frigorifică care figurează pe listele întocmite și actualizate în conformitate cu articolul 127 alineatul (3) litera (e) din Regulamentul (UE) 2017/625 și care sunt publicate de Comisie.
         
         
            Articolul 11
            
               (1)   O navă poate fi inclusă pe listele unităților menționate la articolul 127 alineatul (3) litera (e) punctul (ii) din Regulamentul (UE) 2017/625, cu condiția ca autoritățile competente din țara terță sub al cărei pavilion se află nava și autoritățile competente ale unei alte țări terțe cărora autoritățile competente din țara terță sub al cărei pavilion navighează nava le-au delegat responsabilitatea de inspectare a navei în cauză, să transmită Comisiei o comunicare comună în care să se certifice că sunt îndeplinite toate cele patru cerințe de mai jos:
               
                           (a)
                        
                        
                           ambele țări terțe figurează în lista țărilor terțe sau a regiunilor acestora, întocmită în conformitate cu articolul 127 alineatul (3) din Regulamentul (UE) 2017/625, din care este autorizată introducerea în Uniune a produselor pescărești;
                        
                     
                           (b)
                        
                        
                           toate produsele pescărești de pe nava în cauză, destinate introducerii pe piață în Uniune, sunt debarcate direct în țara terță căreia țara terță al cărei pavilion îl arborează nava i-a delegat responsabilitatea pentru inspectarea navei în cauză;
                        
                     
                           (c)
                        
                        
                           autoritățile competente delegate au inspectat nava și au declarat că aceasta respectă cerințele aplicabile ale Uniunii;
                        
                     
                           (d)
                        
                        
                           autoritățile competente delegate au declarat că vor inspecta periodic nava pentru a se asigura că respectă în continuare cerințele aplicabile ale Uniunii.
                        
                     
            
               (2)   O navă poate fi inclusă pe listele unităților menționate la articolul 127 alineatul (3) din Regulamentul (UE) 2017/625, pe baza unei comunicări comune a autorităților competente din țara terță sub al cărei pavilion se află nava și a autorităților competente dintr-un stat membru, cărora autoritățile competente din țara terță sub al cărei pavilion navighează nava le-au delegat responsabilitatea de inspectare a navei în cauză, dacă sunt îndeplinite toate cele trei cerințe de mai jos:
               
                           (a)
                        
                        
                           toate produsele pescărești ale navei în cauză care sunt destinate introducerii pe piață în Uniune sunt debarcate direct în statul membru respectiv;
                        
                     
                           (b)
                        
                        
                           autoritățile competente ale statului membru respectiv au inspectat nava și au declarat că este în conformitate cu cerințele aplicabile ale Uniunii;
                        
                     
                           (c)
                        
                        
                           autoritățile competente din statul membru respectiv au declarat că vor inspecta periodic nava pentru a se asigura că este în continuare în conformitate cu cerințele aplicabile ale Uniunii.
                        
                     
            
               (3)   Atunci când transporturile de produse pescărești intră în Uniune direct de pe o navă frigorifică, navă fabrică sau navă congelator care arborează pavilionul unei țări terțe, certificatul oficial menționat la articolul 13 alineatul (3) din Regulamentul de punere în aplicare (UE) 2019/628 al Comisiei (25) poate fi semnat de căpitan.
            
         
         
            Articolul 12
            Cerințele aplicabile transporturilor de produse compuse
            
               (1)   Se permite intrarea în Uniune în vederea introducerii pe piață a transporturilor de produse compuse menționate la codurile SA de la pozițiile 1601, 1602, 1603, 1604, 1605, 1901, 1902, 1905, 2004, 2005, 2103, 2104, 2105 și 2106 din partea a doua a anexei I la Regulamentul (CEE) nr. 2658/87 numai dacă fiecare produs prelucrat de origine animală conținut în produsele compuse a fost produs fie în unități situate în țări terțe sau în regiuni ale acestora, autorizate să exporte în Uniune produsele prelucrate de origine animală respective, în conformitate cu articolul 5, fie în unități situate în state membre.
            
            
               (2)   Până când Comisia va stabili o listă specifică de țări terțe sau regiuni ale acestora din care sunt autorizate exporturile către Uniune de produse compuse, se permite intrarea în Uniune a transporturilor de produse compuse din țări terțe sau regiuni ale acestora sub rezerva respectării următoarelor norme:
               
                           (a)
                        
                        
                           produsele compuse menționate la alineatul (1) care trebuie să fie transportate sau depozitate în condiții de temperatură controlată provin din țări terțe sau din regiuni ale acestora din care este autorizat exportul către Uniune al fiecărui produs prelucrat de origine animală conținut în produsul final, în conformitate cu Decizia 2007/777/CE, cu Regulamentul (UE) nr. 605/2010, cu Decizia 2006/766/CE, cu Regulamentul (CE) nr. 798/2008 și cu Decizia 2011/163/UE;
                        
                     
                           (b)
                        
                        
                           produsele compuse menționate la alineatul (1) care nu trebuie să fie transportate sau depozitate în condiții de temperatură controlată și care conțin orice cantitate de carne prelucrată provin din țări terțe sau din regiuni ale acestora din care este autorizat exportul către Uniune al produselor din carne conținute în produsul compus, în conformitate cu Decizia 2007/777/CE și cu Decizia 2011/163/UE;
                        
                     
                           (c)
                        
                        
                           produsele compuse menționate la alineatul (1) care nu trebuie să fie transportate sau depozitate în condiții de temperatură controlată și care conțin produse prelucrate de origine animală altele decât carnea prelucrată, și pentru care sunt stabilite cerințe în anexa III la Regulamentul (CE) nr. 853/2004, provin din țări terțe sau din regiuni ale acestora din care este autorizat exportul către Uniune de produse din carne, produse lactate, produse pe bază de colostru, produse pescărești sau produse din ouă pe baza cerințelor în materie de sănătate animală și publică ale Uniunii și care figurează în lista corespunzătoare pentru cel puțin unul dintre aceste produse de origine animală, în conformitate cu Decizia 2007/777/CE, cu Regulamentul (UE) nr. 605/2010, cu Decizia 2006/766/CE și cu Regulamentul (CE) nr. 798/2008 și în anexa la Decizia 2011/163/UE pe baza unui plan de control al reziduurilor aprobat în conformitate cu Directiva 96/23/CE.
                        
                     
         
         
            Articolul 13
            Certificate oficiale
            
               (1)   Intrarea în Uniune a fiecăruia dintre transporturile următoarelor produse se autorizează numai în cazul în care transportul este însoțit de un certificat oficial:
               
                           (a)
                        
                        
                           produsele de origine animală pentru care au fost stabilite coduri NC în capitolele 2-5, 15 și 16, precum și coduri SA la pozițiile 1506, 1521, 1601, 1602, 1603, 1604, 1605, 2102, 2103, 2105, 2106, 2202, 2301, 2932, 3001, 3002, 3501, 3502, 3503, 3504, 3507, 3913, 4101, 4102, 4103, 4110 și 9602 din partea a doua a anexei I la Regulamentul (CEE) nr. 2658/87, atunci când aceste produse sunt destinate consumului uman;
                        
                     
                           (b)
                        
                        
                           insectele vii menționate la codul NC 0106 49 00 din partea a doua a anexei I la Regulamentul (CEE) nr. 2658/87;
                        
                     
                           (c)
                        
                        
                           germenii și semințele destinate producției de germeni, menționate la următoarele coduri SA: 0704 90, 0706 90, 0708 10, 0708 20, 0708 90, 0713 10, 0713 33, 0712 34, 0712 35, 0713 39, 0713 40, 0712 50, 0712 60, 0713 90, 0910 99, 1201 10, 1201 90, 1207 50, 1207 99, 1209 10, 1209 21, 1209 91 sau 1214 90 din partea a doua a anexei I la Regulamentul (CEE) nr. 2658/87.
                        
                     
            
               (2)   Certificatele oficiale menționate la alineatul (1) certifică faptul că produsele sunt în conformitate cu:
               
                           (a)
                        
                        
                           cerințele stabilite în Regulamentele (CE) nr. 178/2002, (CE) nr. 852/2004 și (CE) nr. 853/2004 sau dispozițiile recunoscute a fi echivalente cu aceste cerințe;
                        
                     
                           (b)
                        
                        
                           orice cerințe specifice stabilite în prezentul regulament privind intrarea în Uniune.
                        
                     
            
               (3)   Certificatele oficiale menționate la alineatul (1) pot include detalii necesare în conformitate cu alte acte legislative ale Uniunii privind sănătatea publică și animală.
            
            
               (4)   Certificatul oficial pentru germenii și semințele destinate producției de germeni, menționate la alineatul (1) litera (c), însoțește transportul până când ajunge la destinație, astfel cum este indicată în certificatul oficial. În caz de divizare a transportului, o copie a certificatului oficial însoțește fiecare parte a transportului.
            
         
         
            Articolul 14
            Atestat privat
            
               (1)   Un atestat privat, elaborat și semnat de operatorul din sectorul alimentar care efectuează importul, însoțește transporturile de produse compuse menționate la articolul 12 alineatul (2) litera (c), confirmând că transporturile respectă cerințele aplicabile menționate la articolul 126 alineatul (1) din Regulamentul (UE) 2017/625.
            
            
               (2)   Prin derogare de la alineatul (1), pentru produsele scutite de controale oficiale la posturile de inspecție la frontieră, în conformitate cu articolul 48 litera (h) din Regulamentul (UE) 2017/625, atestatul privat însoțește produsele în momentul introducerii lor pe piață.
            
            
               (3)   Atestatul privat menționat la alineatul (1) asigură trasabilitatea transportului și conține:
               
                           (a)
                        
                        
                           informații privind expeditorul și destinatarul mărfurilor importate;
                        
                     
                           (b)
                        
                        
                           lista produselor de origine vegetală și a produselor prelucrate de origine animală conținute în produsele compuse, indicate în ordinea descrescătoare a greutății lor, astfel cum a fost înregistrată în momentul utilizării lor la fabricarea produsului compus;
                        
                     
                           (c)
                        
                        
                           numărul de autorizare al unității (unităților) care fabrică produsele prelucrate de origine animală conținute în produsul compus, astfel cum se prevede la articolul 4 alineatul (2) din Regulamentul (CE) nr. 853/2004 și care este indicat de operatorul din sectorul alimentar care efectuează importul.
                        
                     
            
               (4)   Atestatul privat menționat la alineatul (1) atestă faptul că:
               
                           (a)
                        
                        
                           țara terță sau regiunea acesteia care produce produsul compus figurează în listă cel puțin pentru una dintre următoarele categorii de produse de origine animală:
                           
                                       (i)
                                    
                                    
                                       produse din carne;
                                    
                                 
                                       (ii)
                                    
                                    
                                       produse lactate și produse pe bază de colostru;
                                    
                                 
                                       (iii)
                                    
                                    
                                       produse pescărești;
                                    
                                 
                                       (iv)
                                    
                                    
                                       produse din ouă;
                                    
                                 
                     
                           (b)
                        
                        
                           unitatea de producție a produselor compuse îndeplinește standardele de igienă recunoscute a fi echivalente cu cele impuse de Regulamentul (CE) nr. 852/2004;
                        
                     
                           (c)
                        
                        
                           produsul compus nu trebuie să fie depozitat sau transportat în condiții de temperatură controlată;
                        
                     
                           (d)
                        
                        
                           produsele prelucrate de origine animală conținute în produsul compus sunt originare fie din țări terțe ori din regiuni ale acestora din care este autorizat exportul către Uniune al fiecărui produs prelucrat de origine animală, fie din Uniune, și provin din unitatea (unitățile) care figurează în liste;
                        
                     
                           (e)
                        
                        
                           produsele prelucrate de origine animală utilizate în produsul compus au fost supuse cel puțin tratamentului prevăzut pentru produsele respective în conformitate cu Decizia 2007/777/CE și cu Regulamentul (UE) nr. 605/2010, punându-se la dispoziție o scurtă descriere a tuturor procedurilor efectuate și a temperaturilor care au fost aplicate produsului.
                        
                     
         
         
            Articolul 15
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019. Cu toate acestea, cerințele prevăzute la articolul 12 și la articolul 14 alineatele (1) și (2) se aplică de la 21 aprilie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 95, 7.4.2017, p. 1.
         
            (2)  Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (JO L 125, 23.5.1996, p. 10).
         
            (3)  Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (JO L 147, 31.5.2001, p. 1).
         
            (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).
         
            (5)  Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (JO L 139, 30.4.2004, p. 1).
         
            (6)  Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (JO L 139, 30.4.2004, p. 55).
         
            (7)  Regulamentul delegat (UE) 2019/624 al Comisiei din 8 februarie 2018 privind norme specifice pentru efectuarea controalelor oficiale vizând producția de carne și zonele de producție și de relocare a moluștelor bivalve vii în conformitate cu Regulamentul (UE) 2017/625 al Parlamentului European și al Consiliului (a se vedea pagina 1 din prezentul Jurnal Oficial).
         
            (8)  Regulamentul de punere în aplicare (UE) 2019/627 al Comisiei din 15 martie 2019 de stabilire a unor modalități practice uniforme pentru efectuarea controalelor oficiale asupra produselor de origine animală destinate consumului uman în conformitate cu Regulamentul (UE) 2017/625 al Parlamentului European și al Consiliului și de modificare a Regulamentului (CE) nr. 2074/2005 al Comisiei în ceea ce privește controalele oficiale (a se vedea pagina 51 din prezentul Jurnal Oficial).
         
            (9)  Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (JO L 139, 30.4.2004, p. 206).
         
            (10)  Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (JO L 165, 30.4.2004, p. 1).
         
            (11)  Regulamentul (UE) 2017/185 al Comisiei din 2 februarie 2017 de stabilire a unor măsuri tranzitorii pentru aplicarea anumitor dispoziții ale Regulamentelor (CE) nr. 853/2004 și (CE) nr. 854/2004 ale Parlamentului European și ale Consiliului (JO L 29, 3.2.2017, p. 21).
         
            (12)  Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (JO L 327, 11.12.2015, p. 1).
         
            (13)  http://www.efsa.europa.eu/en/efsajournal/pub/578.
         
            (14)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
         
            (15)  Regulamentul de punere în aplicare (UE) 2019/626 al Comisiei din 5 martie 2019 privind listele cu țări terțe sau regiuni ale acestora din care este autorizată introducerea în Uniunea Europeană a anumitor animale și mărfuri destinate consumului uman, de modificare a Regulamentului de punere în aplicare (UE) 2016/759 în ceea ce privește aceste liste (a se vedea pagina 31 din prezentul Jurnal Oficial).
         
            (16)  Regulamentul (UE) nr. 210/2013 al Comisiei din 11 martie 2013 privind aprobarea unităților care produc lăstari în conformitate cu Regulamentul (CE) nr. 852/2004 al Parlamentului European și al Consiliului (JO L 68, 12.3.2013, p. 24).
         
            (17)  Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (JO L 312, 30.11.2007, p. 49).
         
            (18)  Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (JO L 320, 18.11.2006, p. 53).
         
            (19)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).
         
            (20)  Regulamentul (UE) nr. 605/2010 al Comisiei din 2 iulie 2010 de stabilire a condițiilor de sănătate animală și sănătate publică și de certificare veterinară pentru introducerea în Uniunea Europeană a laptelui crud, a produselor lactate, a colostrului și a produselor pe bază de colostru destinate consumului uman (JO L 175, 10.7.2010, p. 1).
         
            (21)  Decizia 2011/163/UE a Comisiei din 16 martie 2011 privind aprobarea planurilor prezentate de țări terțe în conformitate cu articolul 29 din Directiva 96/23/CE a Consiliului (JO L 70, 17.3.2011, p. 40).
         
            (22)  Regulamentul (UE) 2019/759 al Comisiei din 13 mai 2019 de stabilire a unor măsuri tranzitorii de aplicare a cerințelor de sănătate publică pentru importurile de produse alimentare care conțin atât produse de origine vegetală, cât și produse prelucrate de origine animală (produse compuse) (JO L 125, 14.5.2019, p. 11).
         
            (23)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).
         
            (24)  Regulamentul de punere în aplicare (UE) nr. 208/2013 al Comisiei din 11 martie 2013 privind cerințele în materie de trasabilitate aplicabile germenilor și semințelor destinate producției de germeni (JO L 68, 12.3.2013, p. 16).
         
            (25)  Regulamentul de punere în aplicare (UE) 2019/628 al Comisiei din 8 aprilie 2019 privind modelele de certificate oficiale pentru anumite animale și mărfuri și de modificare a Regulamentului (CE) nr. 2074/2005 și a Regulamentului de punere în aplicare (UE) 2016/759 în ceea ce privește aceste modele de certificate (a se vedea pagina 101 din prezentul Jurnal Oficial).